P. Hrušovský, predseda NR SR: (2005-12-14):
návrh zákona, ktorým sa mení a dopĺňa zákon o znalcoch a tlmočníkoch (tlač 1362). Ospravedlňujem sa pánovi poslancovi za skupinu preto, lebo je navrhovateľom tohto návrhu zákona. Pán poslanec Polka zatiaľ netvorí skupinu, ale váhovo, myslím, že vyváži sumu viacerých poslancov, takže nech sa páči, pán poslanec Polka. L. Polka, poslanec: Ďakujem pekne, pán predseda. Vážené kolegyne, kolegovia, milá moja osirelá snemovňa, tak som si zvykol na tento osirelý útvar, že keby ešte niektorí odišli, by som sa cítil bezpečnejšie. Dámy a páni, uchádzam sa o vašu priazeň a podporu zákona, ktorý sme pred rokom prijali, a chcem ho teda zmeniť, pretože hlavným účelom a dôvodom tejto zmeny je šetrenie finančných prostriedkov zo štátneho rozpočtu a zabezpečenie istej etiky v činnosti skupiny 70 až 120 znalcov, ktorí sú zatiaľ príslušníkmi Policajného zboru, alebo zamestnancami Policajného zboru a fungujú pod hlavičkou Kriminalistický expertízny ústav, ktorý vznikol pred 14 rokmi z dôvodov efektívneho vynakladania štátnych finančných prostriedkov a zabezpečenia vysokej odbornej úrovne znaleckého dokazovania v trestnom konaní. Podobný trend je vo všetkých krajinách Európy, kde štát zriaďuje takéto ústavy v štruktúrach ministerstiev vnútra alebo spravodlivosti a stavia ich do prioritného postavenia v znaleckom dokazovaní trestných činov, ako sú výbuchy, vraždy, falšovanie mien a dokumentov, analýzy povýstrelových splodín a drog. To nebráni však druhej strane trestného konania vyžiadať si vypracovanie znaleckého posudku od inej organizácie. Pointa môjho návrhu spočíva v tom, že my sme vytvorili v dobrej viere, aby sme nejakým spôsobom znalcov dali do inštitúcií, ktoré budú ľahšie kontrolovateľné a efektívnejšie riadené, a vytvorili sme napríklad zákonnú podmienku existencie troch znalcov v jednom odbore. Môžem vás ubezpečiť, že traja znalci na skúmanie umeleckého diela, ktoré vyprodukoval jeden náš kolega, je otázkou desiatok hodín pozornej práce, ale takýchto umeleckých diel nie je v republike zas až toľko, aby sme tu uživili troch takýchto znalcov, ktorí sú odborníkmi v oblasti fonoskopie a fonografie. Obdobne predstava, že by balistické skúšky robil niekto ako sám znalec respektíve ako skupina znalcov v iných než v nesmierne náročných podmienkach stavebných úprav, ekologických a iných, je viac než iluzórna. Podmienka alebo podmienky, ktoré sú ďalej stanovené v zákone, aby vedúcim pracovníkom bol docent v nejakom vednom odbore, ďalej náklady na registráciu znalcov, ktoré by činili v tomto prípade od 350 000 až po 50 miliónov, ak berieme do úvahy preškoľovanie a kvalifikačné, plnenie kvalifikačných predpokladov, ma viedli k tomu, aby som vás požiadal o prerokovanie tohto návrhu zákona, ktorým by sme umožnili fungovanie Kriminalisticko-expertízneho ústavu v podobe, ktorá je. Je tu aj istý, by som povedal, eticko-právno-pracovný problém. Predstavte si, že nejaký balistik, zamestnanec ministerstva vnútra vykonáva znaleckú činnosť v podmienkach tohto Kriminalisticko-expertízneho ústavu. Neviem si predstaviť, ako bude riaditeľ kontrolovať, kedy skúma povýstrelové splodiny ako zamestnanec ministerstva vnútra a kedy ako individuálny znalec. Je to veľmi ťažko riešiteľná úloha a vedie potom tých ľudí k istým fikciám alebo fingovaniu znaleckej činnosti. Predkladaný návrh zákona nemá dopad na štátny rozpočet, ak neberieme do úvahy ten pozitívny dopad, že niečo ušetrí, ani na rozpočty obcí a vyšších územných celkov. Návrh zákona si nevyžaduje zvýšené nároky na pracovné miesta a nebude mať žiadny vplyv na životné prostredie. Návrh zákona je rovnako v súlade s Ústavou Slovenskej republiky a s medzinárodnými zmluvami, s medzinárodnými záväzkami, ktorými je Slovenská republika viazaná. Pán predseda, skončil som. Ďakujem pekne za pozornosť.